కొత్త ఏడాదిలో కొలువుల జాతర
- అందుబాటులోకి పది లక్షలకుపైగా ఉద్యోగాలు 
- 2016లో ఆశాజనకంగా నియామకాలు
- 10-30 శాతం పెరగనున్న జీతాలు
- బోనస్‌ పెంపులోనూ కొనసాగనున్న జోరు 
- ప్రధాన ఉద్యోగ సంస్థల విశ్లేషణ
న్యూఢిల్లీ: కొత్త సంవత్సరం ఉద్యోగార్థులకు బాగా కలిసి రానుంది. ఇప్పటికే కొత్త కొలువులకు ప్రభుత్వాలు అనేక చర్యలు చేపడుతూ నియామక నోటిఫికేషన్లు జారీ చేస్తుండగా.. మరోవైపు ప్రయివేటు రంగం కంపెనీలు కూడా ఇందుకు దీటాగా కొత్త వారిని ఉద్యోగాల్లోకి తీసుకొనే ప్రయత్నాల్లో ఉన్నాయి. కొత్త సంవత్సరంలో ప్రధాన కంపెనీలు దాదాపు 10 లక్షలకు పైగా నిరుద్యోగులను కొలువుల్లోకి తీసుకోనున్నాయి. దీనికి తోడు మరో ఊరించే అంశమేమిటంటే ఇప్పటికే ఉద్యోగాల్లో ఉన్న మంచి ప్రతిభ కలిగిన వారికి జీతాలను కూడా 10-30 శాతం మేర పెంచే యోచనలో ఉన్నాయి.
అదే జోరు కొనసాగనుంది..
కొత్త కొలువుల సృష్టి, నియామకాల పరంగా 2015లో మంచి దూకుడు కనిపించింది. ఆర్థిక వ్యవస్థలోని స్థూల వృద్ధి సూచికల్లో పురోగతి కనిపిస్తున్న నేపథ్యంలో కొత్త సంవత్సరంలో (2016) కూడా అదే దూకుడు నమోదు అయ్యే అవకాశం కనిపిస్తోందని మానవ వనరుల విభాగం నిపుణులు, కొత్త ఉద్యోగాల నియామకులు భావిస్తున్నారు. ఆర్థిక వ్యవస్థలో కొత్తగా దూసుకు వస్తున్న అంకుర సంస్థల విస్తృతి పెరుగుతుండడం, రిటైల్‌, ఆర్థిక, టెక్నాలజీ రంగాలలో వృద్ధి కూడా కొత్త నియామకాలకు ఊతం ఇవ్వనుందని వారు చెబుతున్నారు.
'ప్రత్యక' ప్రభావం..
ఇటీవలి కాలంలో కేంద్ర ప్రభుత్వం అమలులోకి తీసుకు వచ్చి సంస్కరణ మూలంగా తాజాగా దేశంలోని వివిధ రంగాలలో విదేశీ ప్రత్యక్ష పెట్టుబడులు బాగా పెరగనున్నాయి. దీంతో త్వరలోనే ఆయా రంగాలలో పెట్టుబడులు పెరిగి వ్యాపారాభివృద్ధి నమోదు కానుంది. ఫలితంగా సంస్థలు తమ వ్యాపార అవసరాల కోసం భారీగా సిబ్బందిని నియమించుకొనే అవకాశాలు మెండుగా ఉన్నట్లు విశ్లేషకులు చెబుతున్నారు.
'ఇండియన్‌ స్టాఫింగ్‌ ఫెడరేషన్‌' విశ్లేషణ ప్రకారం ఐటీ రంగంలో కొత్తగా దాదాపు 2.7 లక్ష కొలువులు, ఈ-కామర్స్‌ రంగంలో 1.5 లక్షల ఉద్యోగాలు కొత్తగా అందుబాటులోకి రానున్నాయి. దీనికి తోడు డిజిటల్‌ మార్కెటింగ్‌ 1.5 లక్షల కొలువులు, బ్యాంకింగ్‌ ఫైనాన్స్‌ రంగాలలో మూడు లక్షల వరకు ఉద్యోగాలు అందుబాటులోకి రానున్నాయి.
'సర్వే'జన సుఖినోభవంతు..
మై హైరింగ్‌ క్లబ్‌ డాట్‌ కామ్‌ సంస్థ దేశంలోని 21 నగరాలలోని దాదాపు 12 రంగాలలోని 5480 కంపెనీ వారి వద్ద నుంచి సర్వే సమాచారాన్ని సేకరించింది. ఈ సర్వేలో అత్యధికులు ఈ ఏడాది కొత్తగా ఉద్యోగులను సంస్థలోకి తీసుకొనే విషయంలో ఆశావహ దృక్పథంతోనే కనిపించారు. భారత సంఘటిత రంగంలో డిసెంబరు నాటికి కొత్తగా దాదాపు 10 లక్షల (మిలియన్‌) కొత్త కలువులు అందుబాటులోకి రానున్నట్లుగా మై హైరింగ్‌క్లబ్‌.కామ్‌, జాబ్‌ పోర్టల్‌ డాట్‌ కో డాడ్‌ ఇన్‌ సంస్థల సీఈఓ రాజేష్‌ కుమార్‌ తెలిపారు. దీనికి తోడు రానున్న సీజన్‌లో దాదాపు భారత్‌లో కంపెనీల బోనస్‌ చెల్లింపులు రెండంకెల స్థాయిని చేరనున్నట్లుగా వారు విశ్లేషిస్తున్నారు.
మరోవైపు టైమ్స్‌జాబ్స్‌ డాట్‌ కామ్‌ సంస్థ కూడా 2016లో నియామకాల విషయమై నిర్వహించిన సర్వే కూడా ఇదే విషయాన్ని వెల్లడించింది. దేశంలోని 1614 నియామక సంస్థలలో సర్వే జరపగా దాదాపు 60 శాతం మంది కొత్త కొలువులపైనే దృష్టి పెట్టినట్లుగా తేలింది. ప్రభుత్వ అమలులోకి తీసుకు వచ్చిన 'డిజిటల్‌ ఇండియా', 'మేక్‌ఇన్‌ ఇండియా' చర్యల కారణంగా కీలకమైన టెక్నాలజీ రంగంలో నియామకాలకు మంచి గిరాకీ ఏర్పడనుందని ఆ సంస్థ సీవోవో వివేక్‌ మధుకర్‌ తెలిపారు. దీనికి తోడు ఈ-కామర్స్‌ రంగం, అంకుర సంస్థల కారణంగా కూడా కొత్త కొలువులు అధిక మొత్తంలో అందుబాటులోకి రానున్నట్లు మార్కెట్‌ వర్గాలు చెబుతున్నాయి.
జీతాలు పెరుగుదలలోనూ అదే జోరు..
2016లో నియామకాలతో పాటుగా జీతాల పెంపులోనే దూకుడు కనిపించే అవకాశం ఉన్నట్లుగా సంస్థ మానవ వనరుల అభివృద్ధి రంగ నిపుణులు చెబుతున్నారు. అందుబాటులో ఉన్న గణాంకాల విశ్లేషణ ప్రకారం ప్రతిభావంతులకు ఈ ఏడాది జీతాల్లో దాదాపు 12-14 శాతం మేర వృద్ధి చెందే అవకాశాలు కనిపిస్తున్నాయి. కీలక వ్యక్తుల జీతాలైతే ఏకంగా 25-30 శాతం మేర పెరిగే అవకాశాలు పుష్కలంగా ఉన్నాయని గ్లోబల్‌ హంట్స్‌ మేనేజింగ్‌ డైరెక్టర్‌ సునీల్‌ గోయెల్‌ తెలిపారు. ఐటీ, ఐటీ ఆధారిత సేవల రంగం, బ్యాంకింగ్‌, ఆర్థిక సేవల విభాగాల్లో కొత్త సంవత్సరంలో భారీగా ఉద్యోగాల నియామకాలు జరగనున్నట్లుగా నౌకరి డాట్‌ కామ్‌ సంస్థ ప్రధాన అమ్మకాల విభాగం అధికారి వి.సురేష్‌ వివరించారు. సంస్కరణలు, ప్రజల్లో వినియోగ శక్తి పెరుగుతుండడంతో పాటు వృద్ధి అంచనాలు పెరుతున్న నేపథ్యంలో ఈ ఏడాది నియామకాల్లో 10-12 శాతం వృద్ధి తప్పక నమోదయ్యే అవకాశం ఉన్నట్లుగా టీమ్‌లీజ్‌ ఎండీ ఆశోక్‌రెడ్డి విశ్లేషించారు. అంతాల్‌ గ్లోబల్‌ స్నాప్‌షాట్‌ సంస్థ గ్లోబల్‌ ఎగ్జిక్యూటివ్‌ కూడా దాదాపు ఇదే విషయాన్ని అంగీకరిస్తూ దేశంలో దాదాపు 88 శాతం సంస్థలు కొత్త వారిని కోలువులోకి తీసుకొనే యోచనలో ఉన్నట్లు తెలుస్తోంది.
మీ స్నేహితులకు రికమెండ్ చెయ్యండి